নবীগঞ্জ প্রতিনিধি ॥ নবীগঞ্জে চাঞ্চল্যকর গৃহবধু রোমানা বেগম ও অবুঝ দু’ সন্তানের মৃত্যুর ঘটনায় গ্রেফতারকৃত কুতুব উদ্দিনকে গতকাল শনিবার সকালে বিজ্ঞ আদালতে প্রেরন করেছে হবিগঞ্জের ডিবি পুলিশ। সেই সাথে ধৃত কুতুব উদ্দিনকে জিজ্ঞাসাবাদের জন্য ৫ দিনের পুলিশ রিমান্ডের আবেদন করবেন বলে জানান মামলার তদন্ত কর্মকর্তা ডিবির এসআই মোঃ ইকবাল বাহার। এদিকে গ্রেফতারকৃত কুতুব উদ্দিনকে নিয়ে এলাকায় ব্যাপক আলোচনার ঝড় বইছে। উপজেলার বড় ভাকৈর (পুর্ব) ইউপির বড় ভাকৈর গ্রামের মৃত নাছির উদ্দিনের ছেলে ধর্ণাঢ্য ও প্রভাবশালী কুতুব উদ্দিন দীর্ঘদিন ধরে এলাকায় ভিলেজ পলিটিক্সির সাথে জড়িত। সাধারণ মানুষ প্রায় সময় তাদের অত্যাচার, নির্যাতনের ভয়ে আতংকের মধ্যে দিনাপাত করে আসছেন। এছাড়াও তার বিরুদ্ধে ডাকাতিসহ একাধিক মামলা মোকদ্দমাও রয়েছে। যা বিজ্ঞ আদালতে বিচারাধীন রয়েছে। ...